
asupra Propunerii legislative pentru prevenirea şi sancţionarea pornografiei pedofile săvârşită prin intermediul reţelelor informatice

Propunerea legislativă pentru prevenirea şi sancţionarea pornografiei pedofile săvârşită prin intermediul reţelelor informatice a fost transmisă Comisiei pentru cultură, arte, mijloace de informare în masă şi Comisiei juridice, de disciplină şi imunităţi cu adresa nr. 360/17 septembrie 2002, cele două Comisii fiind sesizate în fond. Propunerea legislativă a fost trimisă spre avizare Comisiei pentru drepturile omului, culte şi problemele minorităţilor naţionale şi Comisiei pentru tehnologia informaţiei şi comunicaţiilor, de la care au fost primite avize negative. În redactarea raportului, Comisiile au ţinut cont şi de avizul negativ emis de Consiliul Legislativ.
Propunerea legislativă face parte din categoria legilor organice, potrivit prevederilor art. 72 alin. (3).


Propunerea legislativă a fost dezbătută în şedinţa comună a Comisiei pentru cultură, arte, mijloace de informare în masă şi a Comisiei juridice, de disciplină şi imunităţi din ziua de 16 octombrie 2002. 


La lucrările Comisiilor au fost prezenţi 16 deputaţi, din totalul de 19 membri ai Comisiei pentru cultură, arte, mijloace de informare în masă şi 20 de deputaţi ai Comisiei juridice, de disciplină şi imunităţi, din totalul de 25 de membri ai Comisiei.


Raportul Comisiilor a fost adoptat cu unanimitatea voturilor celor prezenţi.


În urma dezbaterilor, Comisia pentru cultură, arte, mijloace de informare în masă şi Comisia juridică, de disciplină şi imunităţi propun respingerea propunerii legislative pentru prevenirea şi sancţionarea pornografiei pedofile săvârşită prin intermediul reţelelor informatice. Propunerea de respingere este determinată de faptul că, pe de o parte, se află în stadiu avansat de dezbatere proiectul de Lege privind prevenirea şi combaterea pornografiei, a actelor şi materialelor cu caracter obscen, care reglementează şi problemele de care se ocupă această propunere legislativă şi, pe de altă parte, pentru că, deocamdată, România nu a ratificat Convenţia europeană asupra criminalităţii în ciberspaţiu – din textul căreia au fost preluate unele prevederi ale propunerii. Totodată, membrii Comisiilor au reţinut şi necorelarea textului propunerii cu dispoziţiile Legii nr. 678/2001 privind prevenirea şi combaterea traficului de persoane, precum şi unele carenţe de tehnică legislativă, începând cu denumirea improprie a titlului propunerii legislative.

